|  |
| --- |
|  |
|  |

SPOROČILO ZA JAVNOST

**3. STEAM konferenca v Tehnoparku Celje s smernicami za učinkovitejše izobraževanje**

*V Tehnoparku Celje so pripravili tretjo STEAM konferenco. V dveh dneh je 20 strokovnjakov izvedlo 20 različnih delavnic, ki se jih je udeležilo 45 zaposlenih v vzgoji in izobraževanju iz vse Slovenije.*

»Tudi na tretji STEAM konferenci smo v Tehnoparku Celje združili strokovnjake iz področij znanosti, tehnologije, inženirstva, umetnosti in matematike ter z njihovo pomočjo udeležencem pokazali, kako je s STEAM izobraževalno metodo mogoče interdisciplinarne pristope implementirati v vzgojno-izobraževalni proces ter z različnimi sodobnimi orodji izboljšati kakovost in učinkovitost njihovega izobraževalnega dela,« je po koncu dvodnevne konference, katere se je udeležilo 45 zaposlenih v vzgoji in izobraževanju iz vse Slovenije povedala Andreja Erjavec, direktorica Tehnoparka Celje. Sabina Gaberšek, vodja projektov v celjskem Tehnoparku pa je dodala, da je bilo med udeleženci največ učiteljev in profesorjev naravoslovnih predmetov, pa tudi vzgojiteljev iz vrtcev. Veliko zanimanje za tovrstne programe potrjuje tudi obisk šolskih skupin in vrtcev. V letu 2024 je bilo teh za 15 % več kot leta 2023.

Na konferenci je 20 strokovnjakov izvedlo 20 različnih delavnic. Med njimi je bila med drugim Nina Palčič iz Podjetniškega inkubatorja Kočevje, ki je predstavila KUBO robotiko, s katero po šolah izvajajo tehniške dneve. Katja Zalar Nikovič iz Zavoda Kersnikova je predstavila neformalno izobraževanje na področju znanosti, kulture in tehnologije, s poudarkom na umetni inteligenci v izobraževanju, Žan Močivnik, profesor matematike in računalništva na I. OŠ Celje pa se je osredotočil na mentorstvo ter izpostavil pomen spodbujanja učiteljev, da se lotijo tudi vodenja projektov in preko njih, v manjših skupinah, poglobljenega spoznavanja učencev. Alen Rupnik, kemijski inženir in STEAM strokovnjak, si prizadeva kemijo v kuhinji prikazati na zanimiv in kreativen način, da si jo ljudje lažje predstavljajo v vsakdanjem življenju, v Zavodu Celeia Celje pa so, kot je povedala Maja Mateja Ažman, za otroke v vrtcih ter učence in dijake v osnovnih in srednjih šolah zbrali več kot 150 namigov za izlete, tematske dneve in doživetja v destinaciji Celje. O dostopnosti robotike so se lahko udeleženci prepričali v delavnici dr. Maše Jazbec. »Učiteljem sem predstavila program robotike in tečaj Robotičarka/Robotičar, na katerem otroci svojega robota sestavijo iz 3D-natisnjenih delov, 11 servo motorjev, žic, vijakov, krmilnika in drugih potrebnih komponent. Po sestavi ga animirajo, kalibrirajo servo motorje in programirajo z brezplačno programsko opremo. Na koncu lahko robota odnesejo domov, kar jim omogoča nadaljnje raziskovanje in učenje. Gre za odličen uvod v robotiko in animatroniko in dokaz, da je robotika lahko preprosta in dostopna za vse,« je povedala Jazbec.

Udeleženci konference so v dveh dneh spoznali številna nova orodja. »Odločila sem za uvajanje STEAM metode v šoli in pri tem mi bodo nova znanja in vpogledi s te konference prišli zelo prav. Udeležila sem se delavnice LEGO Essential in LEGO Prime ter se seznanila, kako učinkoviti in zanimiv so ti pristopi. Tudi med otroki je zanimanje za tovrstno učenje izjemno veliko,« je po zaključku konference dejala Jožica Horvat Stenšak z OŠ Nazarje. Monika Plemen, ki na Srednji šoli tehničnih strok Šiška poučuje umetnost in računalniško oblikovanje, bo z novimi zamislimi obogatila izobraževalni proces v razredu. Podobno bo pridobljeno znanje pri pouku uporabila Sara Urbanija s 3. OŠ Celje.

Vsebine na temo robotike so bile obenem tudi napoved mednarodnega Festivala robotike in UI 2025, ki bo v Tehnoparku Celje potekal prihodnji mesec, od 17. do 27. aprila. Do 19. marca pa preko javnega poziva v največjem centru za popularizacijo znanosti in tehnologije v Sloveniji zbirajo vloge za predstavitev robotskih projektov in prototipov širši javnosti.